પતિના આ એક જ વાક્યે, ગઈ કાલનો તમારા માથા ઉપર ભારે થઈ ગયેલો તમારો એ ઉચાટ પલક વારમાં માથેથી ખંખેરાઈ ગયો અને તમારા જ સ્વભાવની અસલિયત તમારી જુબાન પર આવીને કોરડો બની પતિના ઉપર વીંઝાઈ ગઈ. “એટલે, તું શું કહેવા માગે છે વિશ્વાસ? તારી એબના કારણે મારે શું પારકાં જણ્યાં ઉછેરવાનાં?” તમારા આ જનોઈવઢ ઘાને પણ પોતાના સંયમની ઢાલ ઉપર ઝીલી લઈને પણ પતિ વિશ્વાસ તો બિચારો તમને સમજાવતો રહ્યો. છતાંય તમે તમારા મન સાથે સમાધાન તો ના જ કરી શક્યાં. પતિની અધૂરપ ઉપર ધૂંધવાઈ ગયેલાં તમે માત્ર ચાર જ દિવસમાં બીજો ઝટકો મારતાં કહ્યું : “વિશ્વાસ, તારા જેવા અધૂરા પુરુષ સાથે હું જિંદગી નહીં વિતાવી શકું, એના કરતાં ભલાઈ એમાં છે કે આપણે અલગ થઈ જઈએ.” ઘા ખાઈ ગયેલા પતિ વિશ્વાસની અનેક વિનંતીઓ, કાકલૂદીઓ પછી પણ તમે તમારી જીદ અને જકમાં અક્કડ રહ્યાં ત્યારે લાચાર બની આજ સુધી તમારી જીદ્દ પૂરી કરતા રહેલા તમારા પતિ વિશ્વાસે ડિવોર્સની જીદ પણ પૂરી કરી દીધી અને તમે પિયુ-ઘર છોડી પિયર-ઘરની વાટ પકડી લીધી.